CARRO IGLESIAS (EAJ, 2014-02-06):
Gracias, señora presidenta.
Konstituzio Auzitegiaren epaiaren kontua atera badut  - errekurtsoa jarri duena Estatua da, utz diezaiegun bakean operadoreei -  ni ere aita naizelako da, eta gaur egungo egoera zein den argi eta garbi izan nahi dudalako.
Ez du balio gaur lasai-lasai geratzea, esanez: "Primeran, Eusko Jaurlaritzak lege bat egingo du". Geuk bakarrik legea egin, Konstituzio Auzitegiak errekurtsoa aurkeztu, eta hamar urte igarotzen utzi epaia eman arte. Hori al da soluzioa? Ez. Beraz, zer lurraldetan jokatzen ari garen jakin behar da argi eta garbi.
Zer lurraldetan ari gara jokatzen?  Konstituzio Auzitegiak talka egiten duten bi eskumen daudela esaten duen lurraldean. Estatuak telekomunikazioetan duen eskumena argia da, eta gurea osasunean eta ingurumenean. Jar zaitezte ados. Eta horretan ahaleginduko gara; izan ere, ados jartzen ez bagara, jaun horiek... Zer nahi dute azkenean? Potentzia murriztea nahi dute. Igorgailu horren potentzia murriztuko balute, ez lirateke hemen egongo. Eta nork du potentzia? Nork dauka? Nork erabakitzen du? Irakurri dugu jurisprudentzian: Estatuko telekomunikazioak dira. Eta hori ez da inorentzako soluzioa, ez da guraso batentzako soluzioa, ezta niretzako ere.
Beraz, gauzak argi gera daitezen. Eusko Jaurlaritza hor egongo da, Euzko Alderdi Jeltzaleak beti egin izan duen bezala, zorroztasunez.
Hori 2011n gertatu zen, gomendio ospetsu hura iritsi zenean. Osasunaren Mundu Erakundeak ere 2B taldean sailkatu zituen irrati-maiztasun horiek. 2012ko lehiakideak 2014ko berak izango ziren! Zer egin zuen Alderdi Sozialistak Euskal Autonomia Erkidegoan gobernatu zuenean, dena hain garbi baldin bazeukan? Zergatik ez zuen lege bat egin berehala eta akabo arazoa? Bietako bat: epaia irakurri ez zuelako, edo epaia irakurri eta esan zuelako "Adi, kontuz non sartzen garen". Izan zentzu pixka bat, Rojo andrea.
Maeztu jaunari esan nahi diot bat natorrela esaten ari den gauza askotan, baina kontuz, zuek ikasleak aurreratuak zarete kasu honetan, badakizuelako Konstituzio Auzitegiak zer egiten duen edo zer ez duen egiten. Nik aste honetan irakurri dudanean nola onartzen diren Gipuzkoako lurralde historikoko aurrekontuak, eta Estatuari eman beharreko kupoaren historial luzea ezagututa, Erregeak gastatzen duen dirua eta Espainiako armadak gastatzen duen guztia kendu behar zaiona... Kupoan hori nola kendu duzuen ikustera etorri naiz, eta zer aurkitu dut? Estatuaren kupoa ordaintzeko esleitutako zenbatekoak ordaintzeko handitu daitezkeen kredituak eta kreditu-gaitzeak ere egiten dituzte eta. Denetik.
Zergatik? Badakitelako, bestela, errekurtsoa jarriko dietela eta orduan Administrazioa geldituko dietela. Baina Gipuzkoako Administrazioa ezin da gelditu, noski. Eusko Jaurlaritza, bai. Edo pertsona horientzako soluzioa gelditu daiteke, eta hamar urte igaroko ditugu potentziarekin borrokan.
Beraz, seriotasun pixka bat gai hauetan. Izan ere, irakasgaia jakiteaz gain, ikasle aurreratuak ere badira. Kontuz Gipuzkoako udal guztiok! Zer esan dizute? "Kontuz denok" (Gipuzkoako Aldizkari Ofizialean ere argitaratua), "ez dut ikusi nahi Estatuaren defizita gainditzen duenik. Lege organikoa bete egin behar da, eta betetzen ez duenari ez dizkiot aurrekontuak onartuko". Eta Gipuzkoako udal guztiak burua makurtu eta esandakoa egitera. Zergatik? Ikasle aurreratuak direlako Konstituzio Auzitegiaren epaiak ezagutzeko kontu horretan, bestela, gelditu egiten dituztelako eta udal bakar batek ere ez lukeelako aurrekonturik izango.
Hauekin berdin-berdin. Jende horri, argitasuna eta gardentasuna. Hori da gaur hemen esan nahi izan duguna.
Gracias.